钦定古今图书集成/明伦汇编/官常典/第798卷 > 刘崧
## 钦定古今图书集成/明伦汇编/官常典/第798卷 > 刘崧

按《明外史》本传：“崧字子高，泰和人，旧名楚，元末举于
乡，国初改今名。崧七岁能赋诗。家贫寒无炉火，手皲
裂而钞录不辍。遭乱，教授乡里。洪武三年，举经明行
修，召见奉天殿，授兵部职方司郎中。奉命征粮镇江，
镇江多勋臣田租，赋数累民，崧力请，得与民计亩输。
迁北平按察司副使，以廉慎为先，轻刑省事，招集流”
亡，民咸复业。创立文天祥祠于学宫之侧，勒石学门，
榜示府县，勿以徭役溷诸生。尝请减僻地驿马以益
宛平。帝可其奏，顾谓侍臣曰：“驿传劳逸不均久矣。崧
能言之，牧民不当如是耶？”坐事，为胡惟庸所谪，输作
京师，寻放归。十三年，惟庸诛，征拜礼部侍郎。未几，摄吏部尚书。雷震谨身殿，帝廷谕群臣陈得失，崧顿首
以修德、行仁对。寻致仕归。逾年，与前刑部尚书李敬
并征，拜敬国子祭酒，而崧为司业，赐鞍马，令朝夕见。
见辄燕语移时。未旬日卒。疾作，犹强坐训诸生。疾革，
敬问所欲言，曰：“天子遣崧教国子，将责以成功而遽
死乎？”无一语及家事。帝命有司治殡殓，亲为文祭之。
崧博学有志行。微时，兄弟三人共居一茆屋，有田五
十亩。及贵，无所增益。十年一布，被，鼠伤，始易之，仍葺
以衣其子。居官，未尝以家累自随。之任北平，携一童
往，至则遣还。晡时吏退，孤灯赋诗，往往达旦，豫章人
宗其诗为“西江派。”福王时，追赠礼部左侍郎，谥恭介。